**ПОСЛОВНИКА О РАДУ САВЕТА ЗА ЗДРАВЉЕ**

**OПШТИНЕ СВРЉИГ**

На основу чл. 42. и чл. 43 Закона о правима пацијената (‟ Службеног гласника РС‟ бр. 45/13) и Решења о разрешењу и именовању чланова Савета за здравље Општинског већа Општине Сврљиг бр. 553-2/2014-01, Савет за здравље Општине Сврљиг на Седници, одржаној 19. 08. 2014. године, доноси

**ПОСЛОВНИК О РАДУ САВЕТА ЗА ЗДРАВЉЕ**

**Члан 1.**

Овим пословником се, у складу са Законом о правима пацијената уређује начин рада Савета за здравље (у даљем тексту: Савет), а посебно:

1. конституисање Савета;

2. права и дужности председника, заменика председника и чланова Савета и начин остваривања;

3. радна тела Савета;

4. поступак доношења аката;

5. седница Савета;

6. поступак по приговору о повреди појединачних права пацијената;

7. разматрање извештаја саветника права пацијената;

8. извештавање о раду Савета за здравље у области заштите права пацијената;

9. јавност рада Савета;

10. обављање стручних, административних и других послова за Савет

I КОНСТИТУИСАЊЕ САВЕТА

**Члан 2.**

Прву седницу Савета сазива преседник општине, а председава лице које је Решењем 553-2/2014-01 Општинског већа изабрано за председника Савета.

Савет је конституисан доношењем Пословника о раду на првој седници.

II ПРАВА И ДУЖНОСТИ ПРЕДСЕДНИКА, ЗАМЕНИКА ПРЕДСЕДНИКА И ЧЛАНОВА

**Члан 3.**

Председник Савета:

1. представља и заступа Савет;

2. сазива седнице Савета, предлаже дневни ред, председава седницама Савета и потписује одлуке Савета

3. стара се о извршавању одлука Савета;

4. сарађује с телима Управом општине Сврљиг, посебно саветником права пацијената, Републичким фондом за здравствено осигурање и другим телима из подручја везаних за здравље и питања здравља;

5. информише јавност о раду Савета;

6. стара се о подизању нивоа информисаности јавности о правима пацијената и едукацији пацијената о прописима у области здравствене заштите;

7. предлаже мере за заштиту и промоцију права пацијената, предлаже начине унапређења рада саветника права пацијената и стара се о импелемнтацији;

8. обавља и друге послове које му повери Савет.

Председник Савета за свој рад одговара Савету.

**Члан 4.**

Заменик председника Савета замењује председника Савета у случају његове спречености или одсутности и обавља послове из делокруга председника Савета које му повери председник Савета.

**Члан 5.**

Члан Савета има права и дужности:

1. да присуствује седницама Савета и радних тела којих је члан и да учествовује у њиховом раду;

2. да предлаже Савету разматрање појединих питања из његовог делокруга;

3. да расправља и изјашњава се о сваком питању које је на дневном реду Савета и о њему одлучује;

4. да предлаже доношење закључка, препоруке, мишљења, односно предлога мера из делокруга Савета;

5. да тражи и добије податке и обавештења од Управе општине Сврљиг потребне за обављање дужности члана Савета;

6. да буде биран и прихвати избор у раднe групе/стручне тимове Савета;

7. доприности подизању нивоа информисаности јавности о правима пацијената;

8. предлаже мере за заштиту и промоцију права пацијената, предлаже начине унапређивања рада саветника права пацијената и стара се имплементацији;

**Члан 6.**

 Члан Савета има право од предлагача да тражи обавештење о темама које су на дневном реду седнице и друга обавештења која су му потребна као члану Савета.

 Објашњења у вези с темом, члан Савета може тражити и од председника Савета, председника радног тела Савета и Управе општине ако је Савет надлежан за тему која је на дневном реду седнице Савета.

**Члан 7.**

О присуствовању чланова Савета седницама Савета и радних тела води се евиденција.

III РАДНА ТЕЛА САВЕТА

**Члан 8.**

 Савет може оснивати сталне и повремене раднe групе/стручне тимове за ужа подручја деловања.

 Актом о оснивању радног тела одређују се назив, састав и делокруг радног тела.

 Стална радна тела Савета разматрају предлоге аката те друга питања која су на дневном реду Савета и о њима дају мишљења и предлоге.

 Повремена радна тела оснивају се ради разматрања или стручне обраде појединог питања, односно израде предлога поједине одлуке.

IV ПОСТУПАК ДОНОШЕЊА АКАТА

**Члан 9.**

 Савет за здравље у вршењу послова из своје надлежности доноси закључке, препоруке, мишљења.

 Ако овим пословником није друкчије одређено, право подношења предлога аката има сваки члан Савета и стално радно тело Савета.

 Предлог се подноси председнику Савета у писаном облику.

**Члан 10.**

Акта Савета потписује председник Савета.

**Члан 11.**

 Пословник о раду Савета и програм рада Савета за сваку календарску годину објављују се на огласној табли и интернет презентацији Општине Сврљиг.

V СЕДНИЦА САВЕТА

1.Сазивање седнице

**Члан 12.**

 Седнице Савета сазива председник Савета по плану рада, по потреби, на сопстевену иницијативу или на иницијативу 1/3 чланова.

 Позив за седницу доставља се члановима Савета накасније два дана пре одржавања седнице.

 На седнице Савета могу се позвати стручњаци из појединих подручја везаних за здравље и бригу о здрављу и друге особе које одреди Председник Савета.

 Уз позив за седницу доставља се предлог дневног реда по коме ће се водити расправа и записник са претходне седнице.

 Седница Савета се оджава најмање једанпут у два месеца.

**Члан 13.**

 Пре утврђивања дневног реда прихвата се записник претходне седнице Савета.

Дневни ред седнице Савета предлаже Председник Савета.

**Члан 14.**

 Седници Савета председава Председник Савета, а у случају његове одсутности или спречености заменик председника Савета.

 У раду Савета могу учествовати, без права гласа, стручњаци из појединих подручја везаних за младе и бригу о младима и друге особе које су позване на седницу Савета.

 Председник Савета даје и одузима реч члановима Савета и другим учесницима, редоследом којим су се пријавили, при чему првенство има члан Савета.

 Ради делотворнијег рада на седници, учесник треба да говори кратко и у вези с предметом расправе, не понављајући оно што је већ речено.

 Ред на седници Савета одржава Председник Савета.

**Члан 15.**

 Савет може одлучивати ако је седници присутна већина чланова Савета, а одлучује већином гласова присутних чланова, осим ако овим пословником није друкчије одређено.

 Савет већином гласова свих чланова Савета одлучује о:

1. доношењу Пословника о раду Савета;

2. избору и разрешењу председника и заменика председника Савета;

3. приговору о повреди појединачних права пацијената;

4. извештајима саветника права пацијената;

5. програму рада Савета.

 О сваком питању на дневном реду Савет одлучује након расправе.

**Члан 16.**

 Савет по правилу одлучује јавним гласањем чланова, дизањем руку чланова Савета, који се изјашњавају “за” предлог, “против” предлога или се “уздржавају” од гласања.

**Члан 17.**

 О раду на седници Савета води се записник, који потписују Председник Савета и записничар.

**Члан 18.**

 Записник садржи: редни број седнице; време и место одржавања седнице; имена присутних и одсутних чланова Савета; имена и дужности других присутних; дневни ред седнице, приказ тока седнице с називима предлога о којима се расправљало и одлучивало; имена учесника, резултат гласања о сваком поједином предлогу и називе аката који су донети на седници.

VI САДРЖАЈ РАДА САВЕТА

**Члан 19.**

Савет у свом раду, сходно Закону о здравстевној заштити и Закону о правима пацијената

1. разматра приговоре о повреди појединичних права пацијената на основу достављених и прикупљених доказа и утврђених чињеница;
2. о утврђеним чињеницама обавештава подносиоца приговора и директора здравстевене установе, односно оснивача приватне праксе на коју се приговор односи и даје одговарајуће препоруке;
3. разматра извештаје саветника пацијената, прати остваривање права пацијената на територији Општине Сврљиг и предлаже мере за заштиту и промоцију права пацијената;
4. подноси годишњи извештај о свом раду и предузетим мерама за заштиту права пацијената Скупштини општине Сврљиг као и министарству надлежном за послове здравља;
5. координира, подстиче, организује и усмерава спровођење здравстевене заштите која се остварује делатношћу органа јединице локалне самоуправе, грађана, предузећа, социјалних,образованих и других установа и организација.

VII ПОСТУПАК ПО ПРИГОВОРУ ПАЦИЈЕНАТА

**Члан 20.**

 Савет за здравље обезбеђује заштиту права пацијената поступајући по приговору пацијента или његовог законског заступника о повреди појединачних права (у даљем тексту -приговор), када је подносилац приговора незадовољан извештајем саветника права пацијената.

 У разматрању приговора локални савет за задравље поступа по процедури прописаној за поступање саветника за права пацијената.

 Савет за здравље је обавезан да се у поступку по приговору придржава прописима којима се уређује заштита података о личности.

VIII РАЗМАТРАЊЕ ИЗВЕШТАЈА САВЕТНИКА ПРАВА ПАЦИЈЕНАТА

**Члан 21.**

 Савет за здравље разматра тромесечне, шестомесечне и годишње извештаје о раду саветника права пацијената.

 Приликом разматрања извештаја Савет за здравље може тражити од саветника права пацијената додатне информације и објашњења.

 Савет за здравље ће приликом давања мишљења о раду саветника права пацијената изнети општу оцену његовог рада са становишта заштите права пацијената, са посебним нагласком на предузетим мерама заштите права пацијената деце и лица са сметњама у развоју као и особа са менталним сметњама, општу оцену рада са становишта примене прописа, уочене пропусте и препоруке за његово отклањање, а такође ће предложити мере за унапређење заштите права пацијената.

IX ИЗВЕШТАВАЊЕ О РАДУ САВЕТА ЗА ЗДРАВЉЕ У ОБЛАСТИ ЗАШТИТЕ ПРАВА ПАЦИЈЕНАТА

**Члан 22.**

Савет за здравље доставља једном годишње извештај о раду Скупштини општине Сврљиг и министарству надлежном за послове здравља.

 Извештај садржи нарочито број и структуру приговора, општу оцену рада установа и приватне праксе за које је водио поступке по приговору са становишта примене прописа у раду, уочене пропусте и препоруке за њихово отклањање, као и критике и похвале.

 Извештај обавезно садржи делове о стању у области заштите права пацијената деце и лица са сметњама у развоју, као и особа са менталним сметњама.

 Извештај може да садржи иницијативу за измену или доношење појединих прописа ради отклањања недостатака и ефикаснијег рада.

**Члан 23.**

 У циљу информисања и остваривања потребне сарадње, као и унапређења заштите права пацијената Извештај из члана 26. се доставља Заштитнику грађана.

X ЈАВНОСТ РАДА

**Члан 24.**

 Рад Савета је јаван.

 Представници средстава јавног информисања имају право пратити рад Савета, а ради потпунијег и тачнијег информисања јавности о раду Савета, могу се давати службене изјаве и одржавати конференције за новинаре. Извештаји о раду и активности локалног савета за здравље би требали бити доступни на званичној веб страници локалне самоуправе.

 Службене изјаве о раду Савета даје Председник Савета или члан Савета кога он овласти.

XI СТРУЧНА СЛУЖБА САВЕТА ЗА ЗДРАВЉЕ

**Члан 25.**

 Стручне, административне, техничке и друге послове за Савет обавља стручна служба Општинског већа Општине Сврљиг.

XII ЗАВРШНЕ ОДРЕДБЕ

**Члан 26.**

 Овај пословник ступа на снагу осмог дана након објављивања на огласној табли органа- Општинске управе Општине Сврљиг, а примењиваће се даном ступања на снагу.

 Овај пословник објавити на интернет презентацији Општине Сврљиг.

 ПРЕСЕДНИК САВЕТА

 Тамара Јовић дипл. правник